
Text rozhodnutia
Súd: Krajský súd Bratislava Spisová značka: 5Scud/10/2012 Identifikačné číslo súdneho spisu: 1012200161 Dátum vydania rozhodnutia: 23. 10. 2013 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2013:1012200161.4 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky H. V., bytom Y. XX/X/X, T., V. V., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX zo dňa 23. februára 2012 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 12. apríla 2011 odporkyňa podľa § 73 a § 112 ods. 4 zákona č. 461/2003 Z.z. o sociálnom poistení v znení neskorších predpisov zamietla žiadosť navrhovateľky o zvýšenie invalidného dôchodku. Rozhodla tak s odôvodnením, že podľa posudku posudkového lekára Sociálnej poisťovne, pobočka Bratislava zo dňa 28.2.2011 je naďalej invalidná podľa § 71 ods. 1 zákona č. 461/2003 Z.z. s mierou poklesu schopnosti vykonávať zárobkovú činnosť 45%. Rozhodnutím číslo XXX XXX XXXX X zo dňa 23. februára 2012 odporkyňa zrušila rozhodnutie číslo XXX XXX XXXX X X zo dňa 12. apríla 2011 o zamietnutí žiadosti o zvýšenie invalidného dôchodku s odôvodnením, že zdravotný stav navrhovateľky bol opätovne posúdený a od 30.4.2011 bola uznaná invalidnou s mierou poklesu schopnosti vykonávať zárobkovú činnosť 55% s tým, že bolo vydané rozhodnutie o zvýšení invalidného dôchodku. Rozhodnutím číslo XXX XXX XXXX zo dňa 23. februára 2012 odporkyňa podľa § 73, § 112 ods. 4 a § 82 zákona č. 461/2003 Z.z. o sociálnom poistení v znení neskorších predpisov a podľa čl. 52 ods. 1 nariadenia (ES) Európskeho parlamentu a Rady č. 883/2003 Z.z. o koordinácii systémov sociálneho zabezpečenia zvýšila navrhovateľke sumu invalidného dôchodku od 30. apríla 2011 na sumu 121,70 eur mesačne, zvýšenú od 1.1.2012 na sumu 125,80 eur mesačne. Rozhodla tak s odôvodnením, že podľa posudku posudkového lekára Sociálnej poisťovne, pobočka Bratislava zo dňa 9.1.2012 je invalidná podľa § 71 ods. 1 zákona č. 461/2003 Z.z. s mierou poklesu schopnosti vykonávať zárobkovú činnosť 55%. Navrhovateľka návrhom zo dňa 30.4.2011 žiadala preskúmať rozhodnutie odporkyne číslo XXX XXX XXXX X zo dňa 12. apríla 2011 a poukazovala na to, že jej zdravotný stav sa od roku 2009 doposiaľ nezlepšil, počas tohto obdobia bola opakovane šesťkrát hospitalizovaná na psychiatrii, bola na odvykacej kúre od antidepresívnych liekov a alkoholu. V súčasnosti navštevuje psychoterapeutickú poradňu a psychiatra. Z dôvodu pretrvávajúcich príznakov opakovanej depresie s panickou poruchou a sprievodných zdravotných ťažkostí nie je schopná vykonávať akúkoľvek zárobkovú činnosť. Krajský súd preskúmal rozhodnutie číslo XXX XXX XXXX zo dňa 23. februára 2012 podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Krajský súd vykonal dokazovanie výsluchom účastníkov, posudkami posudkového lekára Sociálnej poisťovne pobočky Bratislava zo dňa 28.2.2011 a 9.1.2012, posudkom posudkového lekára Sociálnej poisťovne ústredie Bratislava zo dňa 31.1.2012, doplňujúcim odborným vyjadrením posudkového lekára Sociálnej poisťovne ústredie Bratislava zo dňa 25.7.2012, 5.3.2013 a 18.6.2013, oboznámil sa s dávkovým spisom odporkyne číslo XXX XXX XXXX X posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Podľa § 112 ods. 4 zákona č. 461/2003 Z.z. o sociálnom poistení výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Podľa článku 52 ods. 1 písm. b) nariadenia (ES) Európskeho parlamentu a Rady č. 883/2004 o koordinácii systémov sociálneho zabezpečenia príslušná inštitúcia vypočíta výšku dávky, ktorá bude náležať vypočítaním teoretickej výšky a následne skutočnej výšky (paušálna dávka) takto: i) teoretická výška dávky je rovná dávke, na ktorú by si daná osoba mohla uplatňovať nárok, ak by všetky doby poistenia a/alebo bydliska, ktoré boli dosiahnuté podľa právnych predpisov iných členských štátov, boli dosiahnuté podľa právnych predpisov, ktoré uplatňuje deň priznania takejto dávky. Ak podľa týchto právnych predpisov výška nezávisí na trvaní dosiahnutých dôb, táto výška sa považuje za teoretickú výšku; ii) príslušná inštitúcia následne stanoví skutočnú výšku paušálnej dávky na základe teoretickej výšky podľa pomeru trvania dôb dosiahnutých pred vznikom poistnej udalosti podľa právnych predpisov, ktoré uplatňuje, k celkovému trvaniu dôb dosiahnutých pred vznikom poistného udalosti podľa právnych predpisov všetkých daných členských štátov. Navrhovateľka návrhom zo dňa 30.4.2011 žiadala preskúmať rozhodnutie odporkyne číslo XXX XXX XXXX X zo dňa 12. apríla 2011, ktorým bola zamietnutá žiadosť o zvýšenie invalidného dôchodku. na základe posudku posudkového lekára Sociálnej poisťovne pobočka Bratislava zo dňa 28.2.2011, ktorý ju uznal za naďalej invalidnú podľa § 71 ods.1 zákona č. 461/2003 Z.z. o sociálnom poistení invalidnou s mierou poklesu schopnosti vykonávať zárobkovú činnosť 45%. Po podaní tohto návrhu zdravotný stav a pracovná schopnosť navrhovateľky boli posúdené posudkovým lekárom Sociálnej poisťovne pobočka Bratislava dňa 9.1.2012, ktorý po vyhodnotení novej lekárskej správy z poslednej hospitalizácie na psychiatrickom oddelení zo dňa 30.3.2011 uviedol, že navrhovateľka trpí na choroby a to recidivujúcu depresívnu poruchu a poruchy psychiky a správania zapríčinené alkoholom. Konštatoval, že navrhovateľka je liečená od roku 1994 u psychiatra, bola opakovane hospitalizovaná na psychiatrii spolu asi štyrikrát, naposledy od 6.2.2011 do 30.3.2011 za účelom odvykacej kúry z dôvodu nadmerného užívania alkoholu a benzodiazepínov, odvykaciu kúru prežívala veľmi intenzívne. U navrhovateľky pretrvávajú príznaky opakovanej depresie s panickou poruchou, štruktúra osobnosti je emociálne nestabilná. Napriek liečbe sa nepodarilo výraznejšie zlepšiť celkový klinický stav. Podľa prepúšťacej správy sa jej podarila dobrá integrácia do každodenného procesu a udržiavanie početných kontaktov s pacientkami a celkovo sa podarilo dosiahnuť pozdvihnutie nálady a došlo k redukcii panických záchvatov. Konštatoval, že z posudkového hľadiska je zachovaná pracovná schopnosť navrhovateľky s možnosťou návratu do pracovného procesu. Rozhodujúcim zdravotným postihnutím u navrhovateľky sú poruchy nálad, stredne ťažké formy (kapitola V., položka 3 písm. a) prílohy č. 4 zákona č. 461/2003 Z.z.). kde mieru poklesu schopnosti vykonávať zárobkovú činnosť u navrhovateľky stanovil na 45%. Pre iné zdravotné postihnutie navrhovateľky a to duševné poruchy a poruchy správania spôsobené užívaním psychoaktívnych látok (alkoholizmus, toxikománia), stredne ťažká forma zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľky je 55%. Dátum zvýšenia miery poklesu schopnosti vykonávať zárobkovú činnosť je od 30.4.2011 na základe doloženej prepúšťacej správy na psychiatrickom oddelení. Navrhovateľka je invalidná podľa § 71 ods. 1 zákona č. 461/2003 Z.z. o sociálnom poistení. Môže vykonávať prácu bez nadmernej duševnej záťaže, bez nočných zmien s možnosťou dodržiavania abstinencie, ľahké fyzické práce, napr. ako skladníčka na skrátený úväzok. Na základe tohto posudku odporkyňa vydala rozhodnutie číslo XXX XXX XXXX zo dňa 23. februára 2012, ktorým odporkyňa podľa § 73, § 112 ods. 4 a § 82 zákona č. 461/2003 Z.z. o sociálnom poistení v znení neskorších predpisov a podľa čl. 52 ods. 1 nariadenia (ES) Európskeho parlamentu a Rady č. 883/2003 Z.z. o koordinácii systémov sociálneho zabezpečenia zvýšila navrhovateľke sumu invalidného dôchodku od 30. apríla 2011 na sumu 121,70 eur mesačne, zvýšenú od 1.1.2012 na sumu 125,80 eur mesačne. Odporkyňa zároveň dňa 23. februára 2012 vydala rozhodnutie číslo XXX XXX XXXX X, ktorým zrušila rozhodnutie číslo zrušila rozhodnutie číslo XXX XXX XXXX X zo dňa 12. apríla 2011 o zamietnutí žiadosti o zvýšenie invalidného dôchodku Posudkový lekár Sociálnej poisťovne ústredie Bratislava v posudku zo dňa 31.1.2012 uviedol, že navrhovateľka trpí recidivujúcu depresívnu poruchu, chronický abúzus alkoholu a benzodiazepínov a chronický tráviaci syndróm. U navrhovateľky je anamnéza primárneho psychiatrického ochorenia a to recidivujúca depresívna porucha, na ktorú sa lieči od roku 1994. Navrhovateľka bola v minulosti opakovane hospitalizovaná na psychiatrickom oddelení, naposledy od 6.2.2011 do 30.3.2011 a stav bol záverovaný ako panická porucha, recidivujúca depresívna porucha z dôvodu nadmerného užívania alkoholu a benzodiazepínov a bola v dobrom stave prepustená do domácej starostlivosti. Konštatoval, že psychický stav navrhovateľky je liečbou kompenzovaný a ochorenie vykazuje stredne ťažkú formu, nie sú prítomné klinické prejavy depresívnej poruchy ťažkého stupňa ako bludy, halucinácie, nihilizmus až depresívny stupor. Poukázal na to, že ochorenie je negatívne ovplyvňované chronickým požívaním alkoholu a benzodiazepínov. Rozhodujúcim zdravotným postihnutím u navrhovateľky sú poruchy nálad (depresívne, periodické), stredne ťažké formy (kapitola V., položka 3 písm. a) prílohy č. 4 zákona č. 461/2003 Z.z.). kde mieru poklesu schopnosti vykonávať zárobkovú činnosť u navrhovateľky stanovil na 45%. Pre iné zdravotné postihnutie navrhovateľky a to duševné poruchy a poruchy správania spôsobené užívaním psychoaktívnych látok (alkoholizmus, toxikománia), stredne ťažká forma zvýšil percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľky je 55%. Potvrdil dátum zvýšenia miery poklesu schopnosti vykonávať zárobkovú činnosť od 30.4.2011. Navrhovateľka je invalidná podľa § 71 ods. 1 zákona č. 461/2003 Z.z. o sociálnom poistení. Môže vykonávať prácu bez nadmernej duševnej záťaže, bez nočných zmien s možnosťou dodržiavania abstinencie, ľahké fyzické práce, napr. ako skladníčka na skrátený úväzok, vykonávať práce v záhradníctve. Navrhovateľka pri výsluchu v súdnom konaní zotrvala na podanom návrhu. V priebehu súdneho konania doložila novšie lekárske nálezy. Súd doplnil dokazovanie zadovážením si odborného vyjadrenia posudkového lekára Sociálnej poisťovne ústredie Bratislava, ktorý dňa 25.7.2012, po vyhodnotení doložených psychiatrických nálezov zo dňa 13.9.2011, 24.4.2012, 14.2.2012, 5.3.2012, 27.3.2012 a 16.11.2011 z posudkového hľadiska konštatoval, že sa jedná o bežné ambulantné vyšetrenia s doporučením ďalšej liečby, ktorú navrhovateľka užíva, je psychoterapeutické vedenie a boli predpísané lieky na zápchu. Odborní lekári na redukciu strachu doporučili väčší byt s minimálne dvoma miestnosťami a podľa možnosti s balkónom. Naďalej sa u navrhovateľky jedná o stredne ťažkú formu recidivujúcej depresívnej poruchy. Klinické prejavy a príznaky závažnej endogénnej depresie ako ranné pesimá, sezónna fluktuácia, bludy, nihilizmus až depresívny stupor, odmetanie potravy s výrazným chudnutím a urgentná hospitalizácia na psychiatrickej klinike, čo by si ochorenie v takomto štádiu vyžadovalo nie sú potvrdené. Zotrval na posudkovom závere uvedenom v posudku zo dňa 31.1.2012. Posudkový lekár Sociálnej poisťovne v doplňujúcom odbornom vyjadrení zo dňa 5.3.2013 po vyhodnotení nových lekárskych nálezov a to správy z pobytu navrhovateľky na psychiatrickom oddelení terapeutického centra od 24.9.2012 do 29.10.2012, ambulantnej správy z Univerzitnej kliniky psychiatrie a psychoterapie zo dňa 17.9.2012 a 18.9.2012, správy z psychiatrickej nemocnice bez uvedenia dátumu a lekárskeho potvrdenia všeobecného lekára zo dňa 13.9.2012 z posudkového a klinického hľadiska konštatoval, že tieto odborné vyšetrenia nezdokladovali zhoršenie zdravotného stavu navrhovateľky, nakoľko psychiatrická hospitalizácia od 24.9.2012 do 29.10.23012 jednoznačne potvrdila recidivujúcu depresívnu poruchu stredného stupňa a tento diagnostický záver bol potvrdený aj renomovanou psychiatrická klinikou. Zotrval na posudkovom závere uvedenom v posudku zo dňa 31.1.2012 a 25.7.2012. Posudkový lekár Sociálnej poisťovne v doplňujúcom odbornom vyjadrení zo dňa 18.6.2013 po vyhodnotení nových lekárskych nálezov a to psychiatrického vyšetrenia zo dňa 9.4.2013 a lekárskeho potvrdenia všeobecného lekára zo dňa 16.4.2013 z posudkového a klinického hľadiska konštatoval, že tieto nové lekárske nálezy nezdokladovali zhoršenie zdravotného stavu navrhovateľky. Zotrval na posudkovom závere uvedenom v posudku zo dňa 31.1.2012, 25.7.2012 a 5.3.2013. Navrhovateľka sa na pojednávanie dňa 23.10.2013 napriek riadnemu predvolaniu nedostavila, svoju neúčasť na ňom neospravedlnila ani nepožiadala o jeho odročenie, hoci bola o termíne pojednávania riadne a s dostatočným predstihom upovedomená, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jej neprítomnosti. Zástupkyňa odporkyne vzhľadom na zhodné závery posudkov posudkových lekárov žiadala napadnuté rozhodnutie číslo XXX XXX XXXX zo dňa 23. februára 2012 vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch ako doplňujúcich odborných vyjadreniach zohľadnili všetky navrhovateľkou uvádzané ťažkosti a vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľky. Zhodne určili, že rozhodujúcim zdravotným postihnutím u navrhovateľky sú poruchy nálad (depresívne, periodické), stredne ťažké formy (kapitola V., položka 3 písm. a) prílohy č. 4 zákona č. 461/2003 Z.z.). kde mieru poklesu schopnosti vykonávať zárobkovú činnosť u navrhovateľky zhodne stanovili na 45%. Pre iné zdravotné postihnutie navrhovateľky a to duševné poruchy a poruchy správania spôsobené užívaním psychoaktívnych látok (alkoholizmus, toxikománia), stredne ťažká forma zvýšili percentuálnu mieru o 10%. Celková miera poklesu schopnosti vykonávať zárobkovú činnosť u navrhovateľky je 55%. Dátum zvýšenia miery poklesu schopnosti vykonávať zárobkovú činnosť od 30.4.2011 na základe doloženej prepúšťacej správy na psychiatrickom oddelení. Posudkoví lekári zhodne konštatovali, že psychický stav navrhovateľky je liečbou kompenzovaný a ochorenie vykazuje stredne ťažkú formu, nakoľko nie sú prítomné klinické prejavy depresívnej poruchy ťažkého stupňa ako bludy, halucinácie, nihilizmus až depresívny stupor, ranné pesimá, sezónna fluktuácia, odmietanie potravy s výrazným chudnutím a navrhovateľka nebola ani urgentne hospitalizovaná na psychiatrickej klinike, čo by si ochorenie v takomto štádiu vyžadovalo. Poukázali ďalej aj na to, že ochorenie je negatívne ovplyvňované chronickým požívaním alkoholu a benzodiazepínov. Zistenia posudkových lekárov neboli spochybnené ani v súdnom konaní, nakoľko ani novšie lekárske nálezy nenasvedčovali o zhoršení zdravotného stavu navrhovateľky. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd preto z vyššie uvedených dôvodov napadnuté rozhodnutie číslo XXX XXX XXXX zo dňa 23. februára 2012 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná a odporkyni trovy konania neprislúchajú. Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./ Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti, alebo iné dôkazy, ktoré doteraz neboli uplatnené /§ 205a/, f/ rozhodnutie súdu prvého stupňa vychádza z nesprávneho právneho posúdenia veci /§ 205 ods. 2 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012200161.4 (dáta aktuálne k 10. 11. 2026). Záväzné je znenie zverejnené súdom.




